Eelnõu

NARVA LINNAVALITSUS

MÄÄRUS

Narva                                                                                                     __.__.____nr ____

Narva Täiskasvanute Kooli põhimäärus

Määrus kehtestatakse Põhikooli- ja gümnaasiumiseaduse § 12 lõike 4 ja Linnavolikogu 29.06.2000.a määrusega nr 36/16 kinnitatud Narva linna põhimääruse punkti 10.2.2 alapunkti 2 alusel
1. peatükk

Üldsätted
Paragrahv 1.

(1) Käesolev põhimäärus määrab kindlaks Narva Täiskasvanute Kooli õigusliku seisundi ja töökorralduse.

(2) Narva Täiskasvanute Kooli põhimääruses sätestatakse järgmised andmed:

1. kooli täielik nimetus, asukoht ja liik;

2. tegevuse eesmärgid ja ülesanded;

3. õppekeel;

4. õppe- ja kasvatuskorralduse alused;

5. õpilaste õigused ja kohustused;

6. kooli töötajate (personali) õigused ja kohustused;

7. finantseerimise, majandamise ja asjaajamise alused;

8. ümberkorraldamise, ümberkujundamise ja tegevuse lõpetamise alused ning kord.

(3) Narva Täiskasvanute Kool juhindub oma tegevuses käesolevast põhimäärusest, Eesti Vabariigis kehtivast seadusandlusest, haridus- ja teadusministri määrustest ja teistest haldusaktidest, kohaliku omavalitsuse õigusaktidest ja Narva Linnavalitsuse kultuuriosakonna juhataja käskkirjadest ning korraldustest.
(4) Narva Täiskasvanute Koolil on Narva linna vapi kujutise ja oma nimetusega pitsat ning sümboolika. Koolil on oma eelarve ning võib olla oma pangaarve.

(5) Õppimine koolis on õppemaksuta.

(6) Narva Täiskasvanute Kool on Narva Õhtukeskkooli õigusjärglane.

Paragrahv 2.

(1) Narva Täiskasvanute Kooli juhib direktor. Direktor kannab vastutust kooli üldseisundi ja arengu ning rahaliste vahendite õiguspärase ja otstarbeka kasutamise eest.
(2) Direktoril on õigus teha tehinguid kooli kasuks kooli pidaja nimel, sõlmida Narva Täiskasvanute Kooli nimel lepinguid ja kokkuleppeid ulatuses, milles see on vajalik direktori erinevates riigi õigusaktides sätestatud ülesannete täitmiseks.
(3) Kooli direktori vaba ametikoha täitmiseks korraldatava konkursi kuulutab välja ja selle läbiviimise korra kehtestab Narva Linnavalitsus. Konkursi võitnud isiku kinnitab ametisse Narva Linnavalitsus.
Paragrahv 3.

(1) Koolil on õppenõukogu, mille ülesandeks on kooli õppe- ja kasvatustegevuse   kindlaksmääramine, analüüsimine, hindamine ja juhtimiseks vajalike otsuste tegemine.
(2) Õppenõukogu liikmed on kõik kooli pedagoogid, esimees on koolidirektor ning aseesimees direktori asetäitja õppe- ja kasvatustöö alal.

(3) Õppenõukogu pädevuse ja tegutsemise korra määrab haridus- ja teadusminister määrusega.

Paragrahv 4.
(1) Hoolekogu on alaliselt tegutsev organ, kelle ülesanne on kooli pedagoogide, kohaliku omavalitsuse volikogu, vanemate, vilistlaste ja kooli toetavate organisatsioonide ühistegevus kooli õppe- ja kasvatustegevuse jälgimisel ning selleks tegevuseks paremate tingimuste loomisele kaasaaitamisel.

(2) Narva Täiskasvanute Kooli  hoolekogusse kuuluvad linnavolikogu esindaja, kaks õpetajate esindajat ning kuus õpilaste, vilistlaste ja kooli toetavate organisatsioonide esindajat.
(3) Narva Täiskasvanute Kooli hoolekogu tegutseb haridus- ja teadusministri määrusega kehtestatud korra alusel.
(4) Direktor on hoolekogu ees aruandekohustuslik.
2. peatükk

Kooli täielik nimetus, asukoht ja liik
Paragrahv 5.

(1) Kooli nimi on Narva Täiskasvanute Kool.
(2) Kooli asukoht on Eesti Vabariik, Ida-Virumaa, Narva linn 

(3) Narva Täiskasvanute Kool on munitsipaalõppeasutus, kus on põhikool (III kooliaste) ja gümnaasium (10.-12. klass), mis tegutsevad ühe asutusena.
(4) Koolis on õhtune ja kaugõppe vormid ning eksternina lõpetamise vorm.
3. peatükk

Tegevuse eesmärgid ja ülesanded
Paragrahv 6.
(1) Narva Täiskasvanute Kool on ühtluskool, milles iga järgmine õppeaasta tugineb vahetult eelmisele ning võimaldab ülemineku ühest koolist teise.
(2) Narva Täiskasvanute Kooli eesmärgid:

1) luua koolikohustusliku vanuse ületanud isikutele võimalus põhihariduse omandamiseks ja põhihariduse omandanud isikutele üldkeskhariduse omandamiseks õhtuses ja kaugõppe vormis;

2) võimaldada põhikooli ja gümnaasiumi lõpetamist eksternina;

3) võimaldada keskhariduse saamist üksikainetega omandamise teel.
(3) Narva Täiskasvanute Kooli ülesanded:
1) luua sobiv õpi- ja arengukeskkond, mis toetab õpilase kujunemist pidevalt arenevaks isiksuseks, kes suudab elus hakkama saada, mõtleb loovalt ja kriitiliselt, suudab valida, otsustada ja vastutust kanda, oskab oma tegevust eesmärgistada, kavandada ja hinnata, suudab hankida ja valida informatsiooni, oskab õppida ja õpitut praktilises elus kasutada, väärtustab elukestvat õppimist, on võimeline orienteeruma mitmekultuurilises keskkonnas, järgib õigusnorme;
2) võimaluse korral luua mitmekülgsed võimalused õppetööväliseks huvialategevuseks kooli juures;
3) luua eeldused kõrgema hariduse omandamiseks;
4) luua töötajatele tingimused oma erialaste ja teadmiste täiendamiseks.
4. peatükk

Õppekeel
Paragrahv 7.

(1) Õppetöö Narva Täiskasvanute Koolis toimub vene ja eesti keeles.

(2) Põhikooli klassides on õppekeeleks vene keel, järk-järgult minnakse üle gümnaasiumiklassides eesti õppekeelele.
(3) Kuni 01.09.2011 on gümnaasiumiastme klassides õppekeeleks vene keel. Eesti õppekeelele üleminekuks vajalikud ja võimalikud meetmed on kirjeldatud Narva Täiskasvanute Kooli arengukava tegevuskavas.
(4) Kooli või klassi õppekeeleks loetakse keel, milles toimuv õpe moodustab vähemalt 60 protsenti õppekava mahust.
(5) Eesti keele õpe on vene õppekeelega klasside puhul kohustuslik riikliku õppekavaga määratud mahus.
(6) Põhi- ja keskharidust omandavatele õpilastele, kelle emakeel ei ole kooli õppekeel, loob kool koostöös kohaliku omavalitsusega võimalused oma emakeele õppimiseks ja rahvuskultuuri tundmaõppimiseks eesmärgiga säilitada oma rahvuslik identiteet. 
5. peatükk

Õppe- ja kasvatuskorralduse alused
Paragrahv 8.

(1) Kooli õppe- ja kasvatuse üldeesmärgi saavutamiseks koostab kool põhikooli ja gümnaasiumi riikliku õppekava alusel kooli õppekava. Kooli õppekava kinnitab koolidirektor käskkirjaga.

(2) Kooli õppekava ja selles tehtavad muudatused ning täiendused kantakse Eesti Vabariigi haridusseaduse § 366 alusel asutatud Eesti Hariduse Infosüsteemi.

(3) Narva Täiskasvanute Kooli õppekavas ei ole kehalist kasvatust, tööõpetust ega käsitööd. 

(4) Gümnaasiumi osas arvestab Narva Täiskasvanute Kool valikainete valikul oma võimalusi ning õpilaste ja pedagoogide ettepanekuid.

(5) Õpikud valib õpetaja Haridus-ja Teadusministeeriumi poolt kinnitatud õpikute loetelust.

Paragrahv 9.

(1) Narva Täiskasvanute Koolis on 2 kooliastet:

1) III kooliaste - 7.–9. klass;

2) Gümnaasium – 10.-12. klass.

Paragrahv 10.

(1) Narva Täiskasvanute Kooli juures võivad tegutseda aine- ja huvialaringid.
(2) Narva Täiskasvanute Koolis on oma raamatukogu. Raamatukogu põhiülesanne on vastavalt kooli eripärale õpilaste ja õpetajate varustamine õppe- ja kasvatustööks ning enesearendamiseks vajaliku kirjandusega, audiovisuaalsete ja muude infokandjatega, nende säilitamine ja kättesaadavaks tegemine, õpilaste iseseisva õpitöö oskuste ja lugemishuvi arendamine. Raamatukogu töökorralduse alused kehtestab haridus- ja teadusminister määrusega.
(3) Õppimine ja aine- ja huvialaringides osalemine on Narva Täiskasvanute Koolis õppemaksuta.

Paragrahv 11.
(1) Usuõpetus on Narva Täiskasvanute Koolis mittekonfessionaalne. Kool kohustub usuõpetust õpetama, kui seda soovivaid õpilasi on kooliastmes vähemalt 15. 

(2) Usuõpetuse õppimine on vabatahtlik.

Paragrahv 12.

(1) Narva Täiskasvanute Kooli õpilaste vastuvõtmise korra eelnõu valmistab ette koolidirektor ning vastuvõtmise korra kinnitab kooli pidaja. Gümnaasiumiastmele vastuvõtmisel kohaldatavas vastuvõtu korras ei tohi muudatusi kehtestada 1. veebruarist järgmise õppeaasta alguseni.

Paragrahv 13.
(1) Õppeaasta algab 1. septembril. Õppeaasta kestab õppe algusest ühel kalendriaastal uue õppe alguseni järgmisel kalendriaastal. Õppeaasta koosneb õppe- ja eksamiperioodist ning koolivaheaegadest.

(2) Õppeperioodi kestus on vähemalt 35 nädalat. Koolivaheajad määrab haridusminister määrusega.
(3) Õhtuses õppevormis korraldatakse õppetöö valdavalt õppetundide ja konsultatsioonidena, kaugõppe vormis valdavalt konsultatsioonide ja iseseisva õppimisena. 
(4) Õhtuses õppevormis õppimisel on õpilase nädalakoormus kooli poolt juhendatud õppetegevuses (õppetunnid, konsultatsioonid, hinnatavad tööd jm) vähemalt 24 õppetundi. Õppetunnid toimuvad vähemalt kolmel päeval nädalas.

(5) Kaugõppe vormis õppimisel tagatakse kuni 10 õpilasega klassis kooli poolt juhendatud õppetegevust (õppetunnid, konsultatsioonid, hinnatavad tööd jm) vähemalt 1 õppetund nädalas iga õpilase kohta, 10 ja enama õpilasega klassis vähemalt 15 õppetundi nädalas kokku klassi kohta. 

(6) Õhtuse ja kaugõppe vormi rakendamisel ei ole õppekavas kehalist kasvatust ja tööõpetust või käsitööd. 

(7) Õhtuses ja kaugõppe vormis õppivatel õpilastel on õigus võtta isikliku avalduse alusel õppetööst õppepuhkust pikkusega üks aasta. Õppetööst antav õppepuhkus vormistatakse direktori käskkirjaga ning selle kohta tehakse vastav märge õpilasraamatusse. 

(8) Õhtuses ja kaugõppe vormis on õpilasel õigus õppida üksikuid õppeaineid. 
(9) Üksikuid õppeaineid õppiva õpilase õppemaht määratakse kindlaks üheks õppeaastaks.
(10) Üksikuid õppeaineid õppiva õpilase aastahinded või -hinnangud, kursusehinded ja kooliastmehinded kantakse õpilasraamatusse.
(11) Isikud, kes soovivad kooli eksternina lõpetada, esitavad hiljemalt 1. novembriks kooli direktorile avalduse ja haridust tõendavad dokumendid või nende ametlikult kinnitatud koopiad. 
(12) Kooli eksternina lõpetamiseks tuleb eksternil sooritada aineeksamid ja lõpueksamid. 
(13) Ekstern sooritab aineeksamid kõigis riiklikus õppekavas ettenähtud õppeainetes, v.a kehaline kasvatus ja tööõpetus või käsitöö. 
(14) Ekstern võib uuesti sooritada varem sooritatud aineeksameid ja lõpueksameid. 
(15) Põhikooli aineeksamid sooritab ekstern nendes õppeainetes, milles eksternil puuduvad põhikooli lõputunnistusele kantavad hinded.
(16)  Gümnaasiumiastme aineeksamid sooritab ekstern nendes õppeainetes, milles eksternil puuduvad gümnaasiumi lõputunnistusele kantavad hinded.
(17)  Eksternid sooritavad aineeksameid kooli direktori poolt selleks kinnitatud eksamiperioodil. 
(18) Eksamiperioodil haigestunud ekstern esitab arstitõendi, mille põhjal määrab kooli direktor uue aineeksami aja. 
(19) Eksternile antakse kooli lõpetamiseks konsultatsioone kokku vähemalt 15 õppetunni ulatuses
(20) Õppetundide arv ja nende järjekord õppepäevas on kindlaks määratud tunniplaanis, mille kinnitab koolidirektor käskkirjaga.
(21) Õppetunni pikkus on 45 minutit. Vahetunni pikkus on vähemalt 10 minutit. 
(22) Kooli klasside täituvuse piirnormid kehtestab haridus- ja teadusminister.

(23) Õpilaste teadmisi, oskusi ja vilumusi hinnatakse viiepallisüsteemis, kus hinne "5" on "väga hea", hinne "4" - "hea", hinne "3" - "rahuldav", hinne "2" - "puudulik" ja hinne "1" - "nõrk". 

(24) Õpilaste teadmiste hindamine, järgmisse klassi üleviimine, kooli lõpetamine ja koolist väljaheitmine toimub haridusministri määrusega kehtestatud korras. 

Paragrahv 14.
(1) Põhikooli ja gümnaasiumi lõpetamiseks korraldatakse lõpueksamid. Lõpueksamid on riigi- ja koolieksamid.

(2) Riigieksameid hinnatakse 100-pallisüsteemis vastavalt haridusministri määrusele.
(3) Eksamiperioodid põhikooli ja gümnaasiumi lõpetamiseks määrab haridus- ja teadusminister määrusega.

(4) Põhikooli ja gümnaasiumi lõpetanutele väljastatakse haridust tõendavad dokumendid vastavalt kehtestatud õigusaktidele.
Paragrahv 15.

(1) Vähemalt üks kord õppeaasta jooksul viiakse õpilasega koolis läbi arenguvestlus, mille üldeesmärk on õpilase arengu toetamine.

(2) Arenguvestluse läbiviimise tingimused ja kord kooskõlastatakse kooli õppenõukogu ja hoolekoguga ning selle kinnitab koolidirektor käskkirjaga.

6. peatükk

Õpilaste õigused ja kohustused
Paragrahv 16.

Õpilasel on õigus:
1) Valida oma huvidele ja võimetele vastavaid õppeaineid koolis õpetatavate valikainete piires või õppida individuaalõppekava järgi haridus- ja teadusministri määrusega kehtestatud korras.
2) Moodustada koolis õpilasesindus. Õpilasesinduse ülesanded ja valimise korra sätestab õpilasesinduse põhimäärus, mille kiidab heaks kooli hoolekogu ning kinnitab koolidirektor.
3) Osaleda valitud õpilasesindajate kaudu koolielu probleemide lahendamises.
4) Õpilasel on õigus olla valitud kooli hoolekogusse.
5) Kasutada klassivälises tegevuses tasuta oma kooli ruume, raamatukogu, õppe- ja tehnilisi vahendeid.
6) Saada sõidu- ja muid soodustusi Vabariigi Valitsuse ja kohaliku omavalitsuse volikogu poolt kehtestatud ulatuses ja korras.
7) Saada koolist teavet koolikorralduse ja õpilase õiguste kohta, samuti esmast teavet edasiõppimisvõimaluste kohta.
8) Pöörduda oma õiguste kaitseks Haridus- ja Teadusministeeriumi, maavanema poole.

Paragrahv 17.

Õpilasel ja tema vanematel on õigus õppenõukogu otsusega nõustumatuse, samuti õpetamist ja kasvatamist puudutavate vaidlusküsimuste korral pöörduda kooli hoolekogu ja kooli üle riiklikku järelevalvet teostava ametiisiku poole. Kool paneb kooli üle riiklikku järelevalvet teostavate asutuste kontaktandmed välja õpilastele nähtavas kohas.

Paragrahv 18.

Õpilane on kohustatud:

1) Täitma kooli kodukorra nõudeid. Narva Täiskasvanute Koolis pannakse kodukord välja õpilastele nähtavas kohas.

2) Järgima õppedistsipliini – mitte puududa tundidest ilma mõjuva põhjuseta, täitma õpetajate põhjendatud korraldusi.
3) Suhtuma kooli varasse heaperemehelikult, hoidma kooliruumide puhtust ja korda.
4) Hoolitsema kooli hea nime ja traditsioonide hoidmise eest.
5) Täitma kooli töötajate seaduslikke nõudmisi.
6) Austama teiste inimeste vaateid, veendumusi, vabadust, väärikust.
7) Olema korralikult ja puhtalt riides.
8) Õppima vastavalt oma võimetele ning omandama vastava klassi õppekavas ettenähtud teadmisi. 

Paragrahv 19.
Õpilasel on keelatud:
1) Omavahelistes suhetes kasutada jõudu.
2) Kasutada ebatsensuurseid sõnu.
3) Suitsetada kooliruumides ja kooli territooriumil.

4) Tuua kooli relvi, alkohoolseid jooke, toksilisi, narkootilisi ja lõhkeaineid, tubakatooteid .
5) Tegelda väljapressimise ja kaasõpilaste hirmutamisega.

Paragrahv 20.
Õpilastele avaldatakse tunnustust ja laitust haridus- ja teadusministri määruses ja kooli kodukorras ettenähtud korras.

7. peatükk

Kooli töötajate (personali) õigused ja kohustused
Paragrahv 21.

(1) Koolitöötajad (edaspidi personal) on pedagoogid ja teised töötajad.

(2) Kooli personali koosseisu määrab direktor, tuginedes haridus- ja teadusministri määrusega kehtestatud miinimumkoosseisule.

(3) Personali ülesanded ja kohustused, õigused ja vastutus määratakse kindlaks töölepinguga, mis on kooskõlas töösuhteid reguleerivate õigusaktidega.
(4) Pedagoogidena käsitatakse õpetajaid, direktorit, tema asetäitjat õppe- ja kasvatusalal ning teisi õppe- ja kasvatusalal töötavaid isikuid.

 Paragrahv 22.

(1) Personaliga sõlmib, muudab ja lõpetab töölepingud koolidirektor vastavuses tööseadustega ja muude pedagoogide töösuhteid reguleerivate õigusaktidega.

(2) Õpetajate, direktori asetäitja õppe- ja kasvatusalal ning teiste õppe- ja kasvatusalal töötavate isikute vabade ametikohtade täitmiseks korraldab koolidirektor konkursi, kui välislepingus ei ole sätestatud teisiti. 
(3) Pedagoogide kutseoskuste ja kutsemeisterlikkuse ning nende kvalifikatsioonitaseme üle otsustamiseks korraldatakse atesteerimine. Atesteerimise tingimused ja korra kehtestab haridus- ja teadusminister määrusega.

8. peatükk

Finantseerimise, majandamise ja asjaajamise alused
Paragrahv 23.

(1) Narva Täiskasvanute Koolile osutab raamatupidamisteenust kooli pidaja.

Paragrahv 24.

(1) Narva Täiskasvanute Kooli vara moodustavad koolile Narva linna poolt sihtotstarbeliseks kasutamiseks ja valdamiseks antud maa, hooned, rajatised, seadmed, inventar ja muu vara. 

(2) Kooli vara valdamine, kasutamine ja käsutamine toimub vastavalt Narva Linnavolikogu poolt vastuvõetud linnavara kasutamise eeskirjale.
Paragrahv 25.

(1) Kooli eelarve kava kiidavad heaks hoolekogu ja Narva Linnavalitsus, eelarve kinnitab Narva Linnavolikogu.
(2) Lähtudes kooli õpilaste arvust määratakse kooskõlas riigieelarve seadusega igal aastal riigieelarvest toetus linnaeelarvele kooli pedagoogide töötasu, sotsiaalmaksu, täienduskoolituse ja õpikute soetamisega seotud kulude katmiseks.

(3) Kool võib saada lisalaekumisi sihtasutustelt ja annetustest. Nende vahendite kasutamine toimub vastavalt annetaja soovile; kui annetaja oma soovi ära näidanud ei ole, siis kooli direktori otsuse alusel. 
(4) Narva Täiskasvanute Kooli kulud katab kooli pidaja.

(5) Narva Täiskasvanute Koolil on riigi ja Narva õigusaktidega ettenähtud korras õigus teha kõrgemalseisvale organile ettepanekuid:

1) oma bilansis oleva vara müümiseks, üleandmiseks, bilansist mahakandmiseks;

2) teenuste osutamiseks juriidilistele ja üksikisikutele vastavalt tellijaga sõlmitud lepinguga määratud tingimustele. Hinnad ja tariifid kehtestab Narva Linnavalitsus;

3) kooli remondiks, renoveerimiseks ja ümberehitamiseks ning uusehitusteks.

(6) Narva Täiskasvanute Kool hoiab vastavalt eelarve ja eelarveväliste vahenditega määratud võimalustele korras ruumid, territooriumi, inventari ja õppevahendid.

(7) Narva Täiskasvanute Kool esitab oma tegevuse kohta statistilise ja eelarve täitmise aruande rahandusministri määrusega kehtestatud korras ning tähtaegadeks.

Paragrahv 26.

(1) Narva Täiskasvanute Kooli asjaajamiskeel on eesti keel.

(2) Narva Täiskasvanute Koolis peetavate kohustuslike dokumentide loetelu ja vormid, samuti nende täitmise korra kehtestab haridus- ja teadusminister määrusega.
(3) Kooli asjaajamine toimub kooskõlas asjaajamist korraldavatele õigusaktidele.
Paragrahv 27.
Ametialast järelevalvet Koolis õppe- ja kasvatustegevuse ja muu tegevuse üle teostab Narva Linnavalitsuse Kultuuriosakond. Ametialase järelevalve läbiviimise korra kehtestab Narva Linnavalitsuse Kultuuriosakonna juhataja käskkirjaga. Ametialase järelevalve eesmärk on tagada õppe- ja kasvatustegevuse ja muu tegevuse seaduslikkus koolis.
9. peatükk

Ümberkorraldamise, ümberkujundamise ja tegevuse lõpetamise alused ning  kord 
Paragrahv 28.

(1) Narva Täiskasvanute Kooli korraldab ja kujundab ümber või lõpetab tegevuse linnavolikogu otsuse alusel linnavalitsus riigi ja Narva õigusaktidega kehtestatud korras.

(2) Narva Täiskasvanute Kooli ümberkorraldamise, ümberkujundamise või tegevuse lõpetamise otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, maavanemat, kooli ja vanemaid ning õpilasi vähemalt kuus kuud enne uue õppeaasta  algust.

(3) Narva Täiskasvanute Kooli ümberkorraldamine, ümberkujundamine või tegevuse lõpetamine toimub pärast õppeperioodi lõppu.

10. peatükk

Rakendussätted
Paragrahv 29.

Tunnistada kehtetuks Narva Linnavalitsuse 29.12.2004.a määrus nr 1303 „Narva Täiskasvanute Kooli põhimäärus“.
 Määrus jõustub 01. septembril 2009.
Tarmo Tammiste

linnapea                                                                           Ants Liimets

                                                                                         linnasekretär

Narva Linnavalitsus

Peetri 5 

20308 NARVA                                                                             24.08.2009.a nr 3.1-19/27
Õ I E N D

Vastavalt põhikooli- ja gümnaasiumiseaduse § 12 lõikele 4 ja Narva Linnavolikogu 29.06.2000.a määrusega nr 36/16 kinnitatud Narva linna põhimääruse punkti 10.2.2 alapunktile 2 

Narva Täiskasvanute Kooli juhatus esitas taotluse asutuse uue põhimääruse kehtestamisest. Uue redaktsiooni väljatöötamise põhjuseks on toimunud  muudatused seadusandluses, põhimääruse korrastamine. Praegu kehtiv põhimäärus on kehtestatud 2004. aastal.

Lugupidamisega

Ljubov Fomina

juhataja asetäitja

juhataja ülesannetes

Natalja Nikanorova  359 9212
Peetri plats 1
Telefon  (35) 99120, 99122, 99123, 99124, 99125, 99129
Internet  kultuur@narva.ee

